Národná rada Slovenskej republiky

## **V. volebné obdobie**

Číslo: CRD-1739/2011

**328a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona o prepravovateľných tlakových zariadeniach a o zmene a doplnení niektorých zákonov (tlač **328**) v druhom čítaní

Výbor Národnej rady Slovenskej republiky pre hospodárstvo, výstavbu a dopravu ako gestorský výbor k vládnemu návrhu zákona o prepravovateľných tlakových zariadeniach a o zmene a doplnení niektorých zákonov (tlač **328**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 19. mája 2011 č. 427 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie a rozpočet

Výboru Národnej rady Slovenskej republiky pre hospodárstvo, výstavbu a dopravu a

Výboru Národnej rady Slovenskej republiky pre verejnú správu a regionálny rozvoj.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Výbor Národnej rady Slovenskej republiky pre financie a rozpočet uznesením zo 14. júna 2011 č. 198.
* Výbor Národnej rady Slovenskej republiky pre hospodárstvo, výstavbu a dopravu uznesením zo 16. júna 2011 č. 146.
* Výbor Národnej rady Slovenskej republiky pre verejnú správu a regionálny rozvoj uznesením z 15. júna 2011 č. 90.

Ústavnoprávny výbor Národnej rady Slovenskej republiky o návrhu rokoval 14. júna 2011 a neprijal platné uznesenie, nakoľko návrh nezískal súhlas nadpolovičnej väčšiny prítomných poslancov.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

1. V čl. I v § 1 písm. g) sa slová „ukladanie priestupkov a iných správnych deliktov“ nahrádzajú slovami „ukladanie sankcií za priestupky a iné správne delikty“.

Precizuje sa znenie tohto ustanovenia.

**Výbor NR SR pre financie a rozpočet**

**Výbor NR SR pre hospodárstvo, výstavbu a dopravu**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

1. V čl. I § 2 ods. 1 písm. a) sa nad slovami „sprístupnenia na trhu“ vypúšťa odkaz 8 vrátane poznámky pod čiarou k odkazu 8.

Doterajšie odkazy 9 až 27 sa označujú ako odkazy 8 až 26.

Odkaz na definíciu pojmu „sprístupnenie na trhu“ z nariadenia č. 765/2008/ES sa stal nadbytočný vzhľadom na zmenu uvedenú v druhom bode, čiže prevzatie definície uvedeného pojmu priamo zo smernice 2010/35/EÚ.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I § 3 sa za písmeno h) vkladá nové písmeno i), ktoré znie:

„i) sprístupnením na trhu dodávka zariadenia určeného na distribúciu alebo používanie na trhu Európskej únie v rámci obchodnej činnosti alebo pri vykonávaní verejnej služby, a to odplatne alebo bezodplatne.“.

Preberá sa definícia pojmu „sprístupnenie na trhu“ priamo zo smernice 2010/35/EÚ vzhľadom na to, že má širší obsah než definícia toho istého pojmu uvedená v nariadení č. 765/2008/ES.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I v § 20 ods. 1 písm. e) sa za slová „§ 8“ vkladajú slová „ods. 2“.

Spresnenie ustanovenia.

**Výbor NR SR pre financie a rozpočet**

**Výbor NR SR pre hospodárstvo, výstavbu a dopravu**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

1. V čl. I § 20 odsek 3 znie:

„(3) Úrad uloží za priestupok podľa odseku 1 písm. a) pokutu od 500 eur do 10 000 eur.“.

V novom znení ustanovenia upravujúcom výšku pokút sa precizuje výška pokuty, ktorá môže byť uložená fyzickej osobe úradom. V odseku 3 sa ustanovuje spodná hranica pokuty, ktorú môže úrad uložiť za porušenie príslušnej povinnosti.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V § 20 sa za odsek 3 vkladajú nové odseky 4 a 5, ktoré znejú:

„(4) Orgán dohľadu nad trhom uloží pokutu od 200 eur do 5 000 eur fyzickej osobe, ak sa dopustí priestupku tým, že poruší povinnosť podľa odseku 1 písm. b), d) alebo e).

(5) Orgán dohľadu nad trhom uloží pokutu od 500 eur do 10 000 eur fyzickej osobe, ak sa dopustí priestupku podľa odseku 1 písm. c).“.

Doterajšie odseky 4 a 5 sa označujú ako odseky 6 a 7.

V novom znení ustanovenia upravujúcom výšku pokút sa precizovali minimá a maximá súm pokút, ktoré môžu byť uložené fyzickej osobe orgánom dohľadu nad trhom za porušenia jednotlivých ustanovení zákona. V odseku 4 a 5 sa ustanovuje spodná hranica pokuty a porušenia jednotlivých povinností sa rozdelili z hľadiska možného následku (ohrozenia života, zdravia alebo majetku, prípadne vzniku škody) porušením povinnosti subjektu ako aj závažnosti do dvoch skupín. Každá skupina má svoje rozhranie, v rámci ktorého je možné ukladať pokuty s prihliadnutím na závažnosť, spôsob, čas trvania a následky porušenia povinností.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. § 21 vrátane nadpisu znie:

# **„§ 21**

# **Iné správne delikty**

1. Orgán dohľadu nad trhom uloží pokutu od 500 eur do 33 000 eur právnickej osobe alebo fyzickej osobe podnikateľovi, ktorá
   1. poruší povinnosť podľa § 4 písm. g), § 5 ods. 2 písm. a) alebo písm. b), § 6 písm. d) alebo písm. j), § 7 písm. h), § 8 ods. 2 písm. e), § 9 ods. 2 písm. b) alebo písm. c) alebo § 13 ods. 2, ods. 4 alebo ods. 7,
   2. neoprávnene alebo klamlivo použije označenie π alebo
   3. uvedie na trh alebo sprístupní na trhu zariadenie bez označenia π.
2. Orgán dohľadu nad trhom uloží pokutu od 500 eur do 70 000 eur právnickej osobe alebo fyzickej osobe podnikateľovi, ktorá
3. použije označenie π na označenie iného výrobku ako zariadenia podľa § 3 písm. a) alebo
4. poruší povinnosť podľa § 4 písm. e) alebo písm. f), § 6 písm. e), g) až i), § 7 písm. d), písm. f) alebo písm. g), § 8 ods. 2 písm. a), písm. c) alebo písm. d) alebo § 13 ods. 1.
5. Orgán dohľadu nad trhom uloží pokutu od 1 500 eur do 110 000 eur právnickej osobe alebo fyzickej osobe podnikateľovi, ktorá poruší povinnosť podľa § 4 písm. a) až d), § 6 písm. a) až písm. c) alebo písm. f), § 7 písm. a) až písm. c) alebo písm. e), § 8 ods. 2 písm. b) alebo § 9 ods. 2 písm. a).
6. Orgán dohľadu nad trhom uloží pokutu od 20 000 eur do 150 000 eur právnickej osobe alebo fyzickej osobe podnikateľovi, ktorá poruší povinnosť podľa § 18 ods. 2 alebo ods. 12.
7. Úrad uloží pokutu od 150 do 35 000 eur právnickej osobe alebo fyzickej osobe podnikateľovi, ktorá
8. neoprávnene koná nad rozsah notifikácie,
9. neoprávnene vydá, pozmení alebo sfalšuje dokument vydaný na účely posudzovania zhody.
10. Úrad uloží pokutu od 100 do 10 000 eur notifikovanej osobe, ktorá porušila povinnosť podľa § 16 ods. 2 písm. k) druhého bodu.
11. Konanie o uložení pokuty možno začať do dvoch rokov odo dňa, keď úrad alebo orgán dohľadu nad trhom zistil porušenie povinnosti, najneskôr však do troch rokov odo dňa, keď k porušeniu povinnosti došlo.
12. Pri ukladaní pokuty sa prihliada na závažnosť, spôsob, čas trvania a následky protiprávneho konania.
13. Pri opakovanom porušení povinnosti podľa odsekov 1 až 6 orgán dohľadu nad trhom alebo úrad môže uložiť pokutu do výšky dvojnásobku hornej hranice pokuty podľa odsekov 1 až 6.
14. Výnos pokút je príjmom štátneho rozpočtu.“.

V novom znení ustanovenia upravujúcom výšku pokút sa precizovali minimá a maximá súm pokút, ktoré môžu byť uložené úradom alebo orgánom dohľadu nad trhom za porušenia jednotlivých ustanovení zákona. Podľa odsekov 5 až 7 sankcionuje porušenie povinností úrad, pričom v týchto odsekoch sa ustanovila spodná hranica pokuty. Pri určovaní spodnej a hornej hranice pokuty sa vychádzalo z charakteru povinnosti a možného následku vzniknutého jej porušením.

Porušenie povinností, ktoré sankcionuje orgán dohľadu nad trhom (odseky 1 až 5) sú rozdelené do piatich skupín, pričom rozdelenie jednotlivých povinností do piatich skupín a určenie spodnej a hornej hranice pokút sa odvíja od charakteru povinnosti a možného následku porušenia povinnosti. Najvyššou sumou je sankcionované porušenie povinnosti spočívajúcej v tom, keď príslušný hospodársky subjekt nesplní povinnosť uloženú orgánom dohľadu nad trhom a orgán dohľadu nad trhom musí príslušné opatrenie vykonať sám. Nesplnenie si tejto povinnosti (vykonanie opatrenia uloženého orgánom dohľadu nad trhom) je chápané ako najzávažnejšie, nakoľko je znakom nerešpektovania povinnosti uloženej orgánom dohľadu nad trhom a zvyšuje už tak hroziace riziko ohrozenia života, zdravia alebo majetku.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1 až 7** hlasovať spoločne s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona o prepravovateľných tlakových zariadeniach a o zmene a doplnení niektorých zákonov

**s c h v á l i ť v** znení schválených pozmeňujúcich návrhov uvedených v tejto správe**.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením z 23. júna 2011 č. 176.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 23. júna 2011

Stanislav **J a n i š**, v.r.

predseda Výboru NR SR pre

hospodárstvo, výstavbu a dopravu